RESOLUCIÓN do 17 de marzo de 2009 pola que se lle dá publicidade ao acordo do Consello de Dirección do Instituto Galego de Promoción Económica que aproba as bases reguladoras e a convocatoria da II edición dos premios ás iniciativas para o fomento da creatividade aplicada.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 25/03/2009

O Consello de Dirección do Igape, na súa xuntanza do 2 de febreiro de 2009, acordou por unanimidade dos seus membros asistentes a aprobación das bases reguladoras e da convocatoria da II edición dos premios ás iniciativas para o fomento da creatividade aplicada.
Na súa virtude, e de conformidade coas facultades que teño conferidas,
RESOLVO:
Único.-Publicar as bases reguladoras e a convocatoria da II edición dos premios ás iniciativas para o fomento da creatividade aplicada, as cales se anexan a esta resolución.
Santiago de Compostela, 17 de marzo de 2009.
Álvaro Álvarez-Blázquez Fernández
Director xeral do Instituto Galego de Promoción Económica
Bases reguladoras e convocatoria da II edición dos premios
ás iniciativas para o fomento da creatividade aplicada
Co obxecto de contribuír nun esforzo coordinado e conxunto a elevar o nivel socioeconómico, cultural, formativo e tecnolóxico das comarcas de Ferrol, Eume e Ortegal, o Instituto Galego de Promoción Económica (en diante, Igape), as tres universidades galegas e a Asociación Impulsora do Plan Ferrol asinaron o 7 de abril de 2008 o convenio de colaboración para o fomento da creatividade aplicada.
As actuacións amparadas neste convenio, que deberán incidir directamente dentro do ámbito territorial do Plan de desenvolvemento integral das comarcas de Ferrol, Eume e Ortegal, sen que iso exclúa que poidan beneficiar outros territorios e o conxunto da sociedade en xeral, desenvolveranse a través das denominadas iniciativas ou propostas creativas que poidan conducir a un novo produto ou servizo, á mellora dos existentes, á implantación de novos proxectos, e ao aumento da capacidade competitiva das empresas, do capital humano e do territorio, así como calquera outra que de forma inequívoca sexa acorde co obxecto e ámbito do convenio.
Identifícanse como actividades prioritarias as enerxías alternativas, loxística, industria naval, ambiente e natureza e turismo; calquera outras actividade de éxito xa existente na actualidade e propia de sociedades avanzadas ligada ao coñecemento, que non exista na zona e cuxa implantación no medio prazo sexa realista; aquelas outras actividades sobre as cales, aínda sen teren acadado o grao de madurez de mercado, exista determinado grao de consenso científico e técnico a nivel internacional que as catalogue como actividades de futuro e cuxa implantación sexa posible na zona, removendo os factores necesarios, nun horizonte de 5 a 10 anos; e calquera outra iniciativa que contribúa ao obxecto do convenio.
Atendendo a estes fins, o Igape decidiu, como fórmula para estimular a colaboración da sociedade civil en xeral e da comunidade universitaria en particular co Plan de desenvolvemento integral das comarcas de Ferrol, Eume e Ortegal, convocar os I premios ás iniciativas para o fomento da creatividade aplicada 2008 e, dada a positiva resposta da sociedade en xeral, continuar este ano cunha nova convocatoria, consonte as seguintes bases.
Artigo 1º.-Obxecto e réxime xurídico.
Por medio desta resolución establécense as bases reguladoras para o establecemento dos termos e condicións da convocatoria da II edición dos premios ás iniciativas para o fomento da creatividade aplicada para o ano 2009, baixo o réxime de concorrencia competitiva.
A concesión dos premios rexerase por estas bases, pola Lei 9/2007, do 13 de xuño, de subvencións de Galicia e, en todo o que non contradiga a lexislación galega, pola Lei 38/2003, do 17 de novembro, xeral de subvencións, así como o Real decreto 887/2006, do 21 de xullo, polo que se aproba o Regulamento xeral de subvencións.
Artigo 2º.-Destinatarios.
Poderán optar aos premios as persoas físicas ou xurídicas, departamentos universitarios e centros tecnolóxicos de calquera ámbito territorial, que presenten iniciativas non premiadas noutros concursos.
Durante o proceso de resolución desta convocatoria, os participantes teñen a obriga de comunicar ao Igape a concesión de calquera premio que obteña a iniciativa presentada no momento en que esta situación se produza, o que dará lugar á súa exclusión do proceso.
Non poderán acceder a estes premios os participantes que se encontren afectados por algunha das circunstancias previstas nos artigos 10.2º e 10.3º da Lei 9/2007, do 13 de xuño, de subvencións de Galicia.
Artigo 3º.-Categorías e dotacións.
1. Iniciativas que acaden na fase I unha valoración positiva. Esta categoría estará dotada cun premio de 1.000 euros.
2. Iniciativas que acaden na fase II (pre-proxecto) unha valoración positiva. Esta categoría estará dotada cun premio de 2.000 euros.
3. Iniciativas que na fase III (proxecto) sexan obxecto dun acordo específico. Esta categoría estará dotada cun premio de 4.000 euros.
Cada iniciativa non poderá recibir o importe correspondente a máis dun premio de acordo coa fase que finalmente acade.
Artigo 4º.-Dotación orzamentaria.
Os premios aboaranse con cargo á partida orzamentaria do Igape para o ano 2009, 07.00-E4/10/01-651800, cun crédito total de 40.000 euros, e estarán suxeitas ao tratamento fiscal en vigor no momento da concesión.
Artigo 5º.-Lugar e prazo de presentación das solicitudes.
A solicitudes presentaranse preferentemente na sede central do Igape, sita no complexo administrativo de San Lázaro, s/n, 15703 Santiago de Compostela, na sede do Igape en Ferrol, sita no edificio administrativo da Xunta de Galicia, praza de Camilo José Cela, s/n, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación das iniciativas para a fase I comezará o día seguinte ao da publicación destas bases no Diario Oficial de Galicia e rematará aos 45 días naturais; no caso de coincidir en sábado ou festivo o último día de prazo trasladarase ao día hábil seguinte, ámbolos dous inclusive. Os promotores das iniciativas que acaden unha valoración positiva na fase I disporán dun prazo de 30 días naturais contados desde o día seguinte á notificación da valoración positiva da fase I, para poderen presentar, se é o caso, a documentación complementaria para que poida ser avaliada na fase II (pre-proxecto).
Ao abeiro do establecido no artigo 20.3º da Lei 9/2007, de subvencións de Galicia, a presentación da solicitude a estes premios comportará a autorización automática ao Igape para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias co Estado e coa Seguridade Social. Estes requisitos deberán acreditarse, en todo caso, antes da tramitación dos pagamentos. Non obstante, se por razóns técnicas ou doutra índole estes certificados non puideren ser obtidos polo Igape, poderán serlle requiridos ao premiado.
Artigo 6º.-Documentación que se deberá presentar.
Os candidatos, ademais dos escritos e documentación que xustifique a súa iniciativa, deberán presentar:
-Impreso de solicitude (segundo o modelo adxunto, anexo I).
-Fotocopia compulsada do DNI, NIF, NIE, pasaporte ou documento equivalente (no caso de persoas físicas).
-Fotocopia compulsada dos poderes de representación e dos estatutos ou ben escritura de constitución e modificación, se for o caso, da persoa xurídica que representa, debidamente inscrita nos rexistros correspondentes (no caso de persoas xurídicas).
-Declaración xurada, segundo o modelo que se xunta como anexo II, de que cumpre os requisitos da convocatoria e da veracidade dos datos achegados; de que a iniciativa presentada non foi premiada noutros concursos; de que se encontra ao día nas obrigas tributarias coas facendas estatal e autonómica, así como de estar ao día nos pagamentos das cotas da Seguridade Social, salvo que o solicitante estea legalmente exento; e de que cumpre os requisitos para obter a condición de beneficiario establecidos nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
-Declaración expresa doutras axudas, segundo o modelo que se xunta como anexo III.
Artigo 7º.-Criterios de selección.
Fase I: iniciativa:
Nesta fase as iniciativas deberán avaliarse nos seguintes aspectos:
-A adecuación razoada aos fins e ao obxecto do convenio.
-A viabilidade da súa consecución e implantación no territorio.
-Os factores e necesidades complementarias.
A título orientativo, a documentación descritiva da iniciativa será unha breve memoria que conteña os seguintes aspectos:
1. Descrición clara e concisa da iniciativa innovadora incluíndo, se for necesario, planos, esquemas ou calquera outro elemento que facilite a súa comprensión.
2. Actividade das indicadas nas bases en que se encadra a iniciativa.
3. Aspecto innovador da iniciativa, problema que pretende solucionar, tipo de mellora que se espera alcanzar coa súa implantación, novo proxecto ou servizo que orixinaría a iniciativa, etc.
4. Estudo inicial de viabilidade da iniciativa e da súa implantación no territorio obxecto das bases.
5. Factores e necesidades complementarias que serían necesarias para converter a iniciativa en proxecto.
6. Calquera outra documentación que o solicitante considere adecuada para o mellor entendemento da iniciativa na fase I.
Fase II: pre-proxecto:
As iniciativas con valoración positiva na fase I pasarán á seguinte fase (pre-proxecto), en que deberán avaliarse os seguintes aspectos:
-O grao de aceptación polo mercado e/ou a adecuación á satisfacción das necesidades de desenvolvemento das comarcas.
-O prazo e os fitos de desenvolvemento e os seus índices de medición.
-Os equipamentos técnicos e/ou centros tecnolóxicos, empresas e institucións adecuadas para o desenvolvemento e implantación.
-O orzamento detallado e anual.
Fase III: proxecto:
Acadarán a fase III aquelas iniciativas que teñan superado as dúas fases anteriores e que, logo de proposta asinada pola comisión de seguimento e o coordinador e aceptación, se for o caso, polo Igape, sexan obxecto dun acordo específico con este organismo a través do cal se realizará a colaboración entre o Igape e o premiado. A través deste acordo específico, o Igape realizará os labores de información e asesoramento ao dito premiado para que este poida ter acceso ás liñas de colaboración máis axeitadas para o desenvolvemento do seu proxecto, sen que a súa subscrición implique obrigas económicas para as partes.
Ademais, o Igape ou calquera outro organismo público ou privado que colabore no seu financiamento poderá asinar un acordo de colaboración específico para o desenvolvemento e execución de cada un dos programas concretos de colaboración entre as partes, denominado «proxecto: .....» co seguinte contido mínimo:
1. Denominación e numeración do proxecto e o seu responsable técnico, enderezo para comunicacións e lugar de reunións.
2. Definición do obxectivo que persegue, adaptación aos fins do convenio marco, avaliación ex-ante dos beneficios que xerará e, se for o caso, grao de aceptación polo mercado.
3. Descrición do plan de traballo, prazo para a súa execución e tarefas que se van realizar, estas con responsable a medida que xa estean identificados.
4. Identificación de centros tecnolóxicos, departamentos, empresas, institucións e persoas físicas que colaborarán ou cuxa colaboración sería conveniente na execución do proxecto.
5. Formulación e aprobación do orzamento total con especificacións de créditos, anualidades, formas de desembolso e compromiso das fontes de financiamento.
6. No caso de proxectos conxuntos, poderán establecerse as bases de entendemento para a publicación de resultados, recoñecemento de créditos a investigadores, así como a forma de rexistro e participación no relativo a dereitos de propiedade industrial e intelectual.
7. Calquera outro aspecto que se considere relevante.
De acordo co establecido no artigo 20.2º l) da Lei 9/2007, do 13 de xuño, de subvencións de Galicia, avaliarase en todo caso o emprego da lingua galega na realización das iniciativas para as cales se solicita a axuda.
Artigo 8º.-Xurado.
A selección será realizada por un xurado formado polos membros da comisión de seguimento para o fomento da creatividade aplicada, constituída por:
-Presidente: o coordinador técnico independente designado polo Igape, con voz e sen voto.
-Vogais: un representante do Igape, un representante de cada unha das tres universidades galegas asinantes do convenio e un representante da Asociación Impulsora do Plan Ferrol.
O presidente e os vogais absteranse de participar nos debates e, ser for o caso, de emitir voto nos proxectos presentados pola súa universidade, empresa ou asociación.
Artigo 9º.-Resolución.
Unha vez finalizado o prazo de presentación das solicitudes, o xurado deliberará sobre as presentadas e a súa decisión adoptarase por maioría simple. Os seus acordos serán inapelables. O xurado reserva para si o dereito a declarar deserto o premio no caso de que as iniciativas presentadas non reúnan as condicións necesarias para seren premiadas.
O xurado trasladará a súa proposta á Dirección Xeral do Igape, que ditará resolución que porá fin á vía administrativa e será publicada no Diario Oficial de Galicia.
Artigo 10º.-Entrega dos premios.
Os premios, unha vez resoltos, prevese que serán entregados en acto público, que terá lugar en Ferrol, e que será obxecto de anuncio oportunamente. Con carácter previo ao pagamento do premio, os beneficiarios deberán presentar a declaración expresa doutras axudas recibidas para a realización da iniciativa premiada, segundo o anexo III.
Artigo 11º.-Difusión das propostas.
Os candidatos aceptan que os datos xenéricos facilitados en relación coas iniciativas presentadas a estes premios poidan ser obxecto de difusión polo Igape.
Artigo 12º.-Retirada da documentación.
A documentación relativa ás iniciativas non premiadas poderá ser retirada da oficina do Igape en Ferrol, logo de presentar a solicitude de retirada asinada polo solicitante/s e a identificación no momento da súa recolla, nun prazo de 30 días contados a partir do seguinte ao da decisión do xurado. Aqueles que non sexan retirados no prazo indicado serán destruídos, sen que caiba ningunha reclamación ao respecto.
Artigo 13º.-Recursos.
Todos cantos actos administrativos deriven desta convocatoria poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común.
Artigo 14º.-Prazo de resolución.
Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes á fase I será de tres meses desde a data de publicación desta convocatoria. Para as fases II e III o prazo máximo para resolver as solicitudes correspondentes será dun mes desde a presentación da documentación complementaria.
Pasado o devandito prazo sen resolución expresa, as solicitudes presentadas poderán entenderse desestimadas.
Artigo 15º.-Compatibilidade e límite de axuda.
1. A concesión dos premios destas bases queda supeditada ao cumprimento da normativa vixente e, en especial, á da Unión Europea.
2. Os premios que se concedan ao abeiro destas bases terán a consideración de axuda de minimis e cumprirán co establecido no Regulamento (CE) 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis (DOUE L 379/5, do 28 de decembro), e non poderán superar os límites cuantitativos e por actividade establecidos polo dito réxime de minimis. Neses termos, serán compatibles con calquera outra axuda pública ou privada.
No caso de que a comisión autorice un réxime de axuda estatal previamente notificado polo estado español ao abeiro da comunicación da comisión que establece un marco temporal comunitario aplicable ás medidas de axuda estatal para facilitar o acceso ao financiamento no actual contexto de crise económica e financeira (DOUE C 16, do 22 de xaneiro de 2009), a axuda poderá incrementarse ata os límites autorizados.
Artigo 16º.-Publicación.
1. De conformidade co artigo 15 da Lei 9/2007, do 13 de xuño, de subvencións de Galicia e co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Igape publicará os premios concedidos ao abeiro destas bases no Diario Oficial de Galicia e na páxina web do Igape, www.igape.es, expresando beneficiario, finalidade, contía e aplicación orzamentaria, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación nos citados medios.
2. De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía publicarán, no Diario Oficial de Galicia e na súa páxina web oficial, a relación dos beneficiarios e o importe dos premios concedidos ao abeiro destas bases, e incluirá igualmente os referidos premios e as sancións que, como consecuencia deles, puideren impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
Disposicións adicionais
Primeira.-Normativa de aplicación.
As bases reguladoras desta convocatoria axustaranse ás instrucións previstas nesta convocatoria, así como polo previsto na Lei 9/2007, do 13 de xuño, de subvencións de Galicia e, en todo o que non contradiga a lexislación galega, pola Lei 38/2003, do 17 de novembro, xeral de subvencións, así como o Real decreto 887/2006, do 21 de xullo, polo que se aproba o Regulamento xeral de subvencións, así como en calquera outra disposición normativa que pola súa natureza puider resultar de aplicación.
Segunda.-Posibilidade de recurso.
Esta resolución é definitiva na vía administrativa consonte o artigo 14.1º da Lei galega 9/2007, do 13 de xuño, e contra ela cabe interpoñer directamente recurso contencioso-administrativo no prazo de dous meses, contados desde o día seguinte ao da data da súa notificación, de acordo co disposto no artigo 46.1º da Lei 29/1998, do 13 de xullo, reguladora da xurisdición contencioso-administrativa.
Así mesmo, contra esta resolución poderase recorrer potestativamente en reposición, no prazo dun mes desde a súa publicación no Diario Oficial de Galicia, e ante o mesmo órgano que a ditou, de acordo con disposto nos artigos 116 e 117 da Lei 30/1992, do 26 de novembro, de réxime xurídico das administración públicas e do procedemento administrativo común.
Terceira.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
Ver referencia pdf "05800D013P064.PDF"